Document ID: 31991R3206

KOMISSION ASETUS (ETY) N:o 3206/91,
annettu 31 päivänä lokakuuta 1991,
maa- ja metsätaloustuotteiden jalostamisen ja kaupan pitämisen edellytysten parantamiseen tähtääviä investointeja edistäviin toimenpideohjelmiin Euroopan maatalouden ohjaus- ja tukirahaston (EMOTR) ohjausosastosta myönnettyä tukea koskevista sitoumus-, ennakkomaksu- ja saldonmaksupyynnöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon maataloustuotteiden jalostamisen ja kaupan pitämisen edellytysten parantamisesta 29 päivänä maaliskuuta 1990 annetun neuvoston asetuksen (ETY) N:o 866/90(1), sellaisena kuin se on viimeksi muutettuna asetuksella (ETY) N:o 3577/90(2), ja erityisesti sen 23 artiklan,
sekä katsoo, että
metsätaloustuotteiden jalostamisen ja kaupan pitämisen edellytysten parantamisesta 29 päivänä maaliskuuta 1990 annetun neuvoston asetuksen (ETY) N:o 867/90(3) 1 artiklan mukaisesti asetuksella (ETY) N:o 866/90 aloitettu toiminta on ulotettu metsätaloustuotteiden kaupan pitämisen ja jalostamisen kehittämiseen tai järkiperäistämiseen,
toimivaltaisten viranomaisten Euroopan maatalouden ohjaus- ja tukirahaston (EMOTR) ohjausosastoon osoittamissa sitoumus-, ennakkomaksu- ja saldonmaksupyynnöissä on oltava tietyt tiedot, jotka ovat omiaan helpottamaan tarkastusta, joka kohdistuu menojen yhdenmukaisuuteen niiden toimenpideohjelmien määräysten kanssa, joita asia koskee, sekä asetusten (ETY) N:o 866/90 ja (ETY) N:o 867/90 säännösten kanssa,
maksupyyntöjen yhdenmukaistamiseksi komission on aiheellista antaa toimivaltaisten viranomaisten käyttöön atk-järjestelmä, ja
tässä asetuksessa säädetyt toimenpiteet ovat maatalouden rakenteita ja maaseudun kehitystä käsittelevän komitean lausunnon mukaiset,
ON ANTANUT TÄMÄN ASETUKSEN:
1 artikla
1 Toimivaltaisen viranomaisen on esitettävä komissiolle toimenpideohjelmiin osana asetuksia (ETY) N:o 866/90 ja (ETY) N:o 867/90 liittyvät vuosittaista maksuerää ja ensimmäisen vuosittaisen ennakkomaksun maksamista koskevat sitoumuspyynnöt tämän asetuksen liitteen II mukaisesti.
Ensimmäistä vuosittaista maksuerää koskeva maksusitoumus sekä kyseiseen maksuerään liittyvän ensimmäisen ennakkomaksun maksaminen suoritetaan ilman eri toimenpiteitä, kun toimenpideohjelman hyväksymisestä on tehty päätös.
2 Toimivaltaisen viranomaisen on toimitettava komissiolle neljännesvuosittain liitteen III mukaisesti ote maksunsaajille edellisen vuosineljänneksen aikana suoritetuista maksuista.
3 Komissio maksaa vuosittaiseen maksuerään liittyvän toisen ennakkomaksun ilman eri toimenpiteitä, kun neljännesvuosittaisesta otteesta ilmenee, että vähintään 50 prosenttia samaan vuosittaiseen maksuerään liittyvästä ensimmäisestä ennakkomaksusta on käytetty. Kahdesta ennakkomaksusta keräytynyt määrä ei kuitenkaan saa ylittää 80 prosenttia kyseisen maksuerän osalta toteutetusta maksusitoumuksesta.
4 Saatuaan toisen vuosittaiseen maksuerään liittyvän neljännesvuosittaisen otteen komissio tekee toimivaltaisen viranomaisen tai jäsenvaltion pyynnöstä seuraavaa vuosittaista maksuerää koskevan maksusitoumuksen sekä maksaa ensimmäisen siihen liittyvän ennakkomaksun, jos käytettävissä olevat talousarviovarat tekevät sen mahdolliseksi.
5 Toimivaltaisen viranomaisen on liitteen IV mukaisesti toimitettava vuosittaiseen maksuerään liittyvä saldonmaksupyyntö viimeistään esittäessään neljännesvuosittaisen otteen, joka osoittaa, että seuraavaan maksuerään liittyvästä ensimmäisestä ennakkomaksusta on käytetty vähintään 50 prosenttia. Jos tällaista otetta ei ole, saldonmaksupyyntö on joka tapauksessa toimitettava ennen kyseisen vuosittaisen maksuerän päättymistä seuraavan vuoden kesäkuun 30 päivää.
Komission maksamat määrät, jotka pysyvät toimivaltaisen viranomaisen käytettävissä, otetaan huomioon seuraavaa ennakkomaksua maksettaessa.
2 artikla
1 Toimivaltaisen viranomaisen on viimeistään lähettäessään ensimmäisen neljännesvuosittaisen otteen toimitettava komissiolle tiedoksi lomakkeet, joilla maksunsaajat toimittavat maksupyyntönsä. Lomakkeissa on oltava vähintään kuvaus investoinnin rahoitustavoista, yhteenveto suoritetuista menoista sekä määrällisiin ja fyysisiin indikaattoreihin perustuva liitteen I 3 kohdan mukainen vertailutaulukko suunnitelluista ja toteutetuista investoinneista. Toimivaltaisen viranomaisen on ilmoitettava komissiolle samassa määräajassa valvontamenetelmät ja kansalliset soveltamista koskevat säännökset ja määräykset, sikäli kuin tietoja ei ole välitetty aiemmin asetuksen (ETY) N:o 866/90 5 artiklan 2 kohdan mukaisesti, sekä kaikki muut toiminnan hallinnolliseen täytäntöönpanoon liittyvät asiakirjat. Toimivaltaisen viranomaisen on myös toimitettava tieto edellisessä kohdassa tarkoitettujen asiakirjojen myöhemmin suoritettavasta ajantasalle saattamisesta.
2 Toimivaltaisen viranomaisen on toimitettava vuosittaiseen maksuerään liittyvä täytäntöönpanokertomus liitteiden V a ja V b mukaisesti viimeistään kyseisen vuosittaisen maksuerän päättymistä seuraavan vuoden kesäkuun 30 päivänä.
3 artikla
Liitteisiin II - V b sisältyvät tiedot on periaatteessa toimitettava atk-järjestelmää käyttäen. Komissio määrittää tarpeellisen ohjelmiston, jonka se asettaa kunkin toimivaltaisen viranomaisen käyttöön. Komissio voi myös ottaa tehtäväkseen välineistön asettamisen käytettäviksi sekä tietyn käyttäjämäärän kouluttamisen.
4 artikla
Sitoumus- ja ennakkomaksupyynnöissä sekä neljännesvuosittaisissa otteissa on otettava huomioon liitteen I mukaiset alustavat huomiot.
Toimivaltaisen viranomaisen on toimitettava kyseiset pyynnöt ja otteet komissiolle joko suoraan tai jäsenvaltion välityksellä.
5 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 31 päivänä lokakuuta 1991.

Labels: 3
15
1
6